Dette flyet skal hente norske Algerie-gisler
Et norsk sykehusfly ble torsdag sendt mot Algerie for å bistå nordmenn etter gisselaksjonen, men flyet har ikke kommet lenger enn Italia. Det er en sivil Boeing 737 fra SAS som i går ble bygget om til flygende sykehus som er sendt mot In Amenas-anlegget i Algerie. - Vi kan knapt forstå hvor vanskelig situasjonen er for de som er direkte berørt i denne gisselsaken, både de pårørende og for alle medarbeiderne i Statoil. Det er en enorm maktesløshet, så for oss i SAS føles det godt å kunne bidra med dette spesialflyet og vår kompetanse, sier informasjonssjef Knut Morten Johansen i SAS til VG Nett. Om bord i flyet er sanitetspersonell som er tilknyttet Forsvaret. Hvor mange som er om bord er usikkert, men kontrakten mellom SAS og Forsvaret sier at det skal være to leger og fire sykepleiere. I tillegg er to piloter, fire kabinansatte, en tekniker og en lastemester - alle sammen håndplukket av SAS for å stå på beredskap til denne typen oppdrag.VG Direkte:Få de siste oppdateringene fra gisseldramaet - Flyet har landingstillatelse i byen Hassi Massoud, men det er en by som ligger mellom 500 og 700 kilometer fra hendelsesstedet. Vi jobber nå for å kunne lande nærmere dette stedet, for eventuelt å kunne komme til eventuelle pasienter så raskt som mulig, forteller pressevakt Svein Michelsen i Utenriksdepartementet til VG Nett. - Hvorfor står flyet, som landet på Sicilia ved midnatt fortsatt på bakken? - Her er det mange forhold som spiller inn. Ikke minst hvilke regler som gjelder, hvor lenge flypersonell kan jobbe og så videre. Jeg vet ikke hvilke hensyn som har vært mest sentrale i dette. Men et hensyn er hvor det er mest hensiktsmessig å lande, sier Michelsen.- Hvorfor har ikke flyet landingstillatelse nærmere enn flere hundre kilometer unna? - Det er et spørsmål om sikkerhetssituasjon, sier Michelsen. - Er det ikke essensielt at et slikt sanitetsfly kommer frem så fort som mulig? - Helt klart, men det er den vurderingen som gjøres. Om det er noe poeng å fly langt unna, eller å vente på at den flyplassen som ligger i nærheten av hendelsesstedet blir åpen for trafikk. - Har Utenriksdepartementet kommunisert dette til algeriske myndigheter? - Ja, man er i kontinuerlig kontakt med algeriske myndigheter om det. Som sagt, så er ikke flyplassen som ligger i umiddelbar nærhet åpen for trafikk per nå, sier Michelsen. Fredag formiddag melder imidlertid nyhetsbyrået Reuters at et amerikansk fly har landet i nærheten av In Amenas-anlegget for å evakuere amerikanere som har blitt rammet av gisseldramaet. En kilde forteller til Reuters at flyet skal ha landet på den lokale flyplassen bare fem mil fra gassanlegget. SAS-avtale Utenriksminister Espen Barth Eide sier at situasjonen fortsatt er uavklart for åtte norske Statoil-medarbeidere, etter at en person i natt ble bekreftet å være i sikkerhet. Flyet er et Boeing 737-passasjerfly fra SAS, som i løpet av torsdag ble klargjort og ombygget til ambulansefly på Gardermoen. - SAS og Forsvaret har en avtale om at vi kan låne et sivilt fly i krisesituasjoner. Det kan sendes til områder der det er nødvendig å få evakuert norske statsborgere, sier oberstløytnant Bent Ivan Myhre, pressetalsmann i Forsvaret, til VG Nett.Flyet har plass til maksimalt 22 sengeliggende pasienter. Forsvaret har også mulighet til å rekvirere et fly nummer to fra SAS, som skal være klar innen 36 timer.Avtalen mellom SAS og Forsvaret koster om lag åtte millioner kroner i året. Tidligere har evakueringsflyet blitt brukt til å evakuere nordmenn etter tsunamien som rammet Thailand.
Her er det avanserte flygende sykehuset som skal evakuere norske Statoil-ansatte fra Algerie.